בס"ד

אין כאן המקום להרחיב את הדיבור אודות חשיבות הכוונה בתפילה, "תפילה בלא כוונה – כגוף בלי נשמה".

זכינו לשמוע שיעורים להבנת פשוטה של תפילה מאת מורנו רבי יאיר ישראלי זצ"ל, כאשר המטרה היתה להבין את משמעות המילים שאנו אומרים.

כל פירוש שאדם מכון אם הוא מצליח על ידי הפירוש להתחבר לתפילה הוא הפירוש הנכון והאמיתי בשבילו.

בס"ד הצבתי בעמודים הבאים שאלות להבנת פשוטה של תפילה, ידוע וברור לי שישנן עוד שאלות רבות שלא הצלחתי להגיע אליהם.

אודה לכל מי שישלח לי תשובות לשאלות, או שאלות נוספות, ובל"נ אתייחס לכל אחד ואחד.

הנוסח שהשתמשתי בו הוא הנוסח שקיבלתי מאבותי נוסח ספרד של האשכנזים. כל אחד יכול לשנות לפי הנוסח המקובל עליו.

יוסף הרבסט

נייד: 052-7650718

E.Mail HERBSTY@GMAIL.COM

**שאלות כלליות**

1. מה הפירוש המילה "ברוך" כאשר אומרים את זה על הקב"ה?
2. "אתה", מדוע אומרים בלשון נוכח, ובפרט כאשר בהמשך הברכה עוברים ללשון נסתר?
3. כל ברכה צריכה שם ומלכות. מדוע אומרים שני שמות "ה' אלוקינו" היה אפשר לומר "ברוך אתה ה' מלך העולם, או ברוך אתה אלוקינו מלך העולם?
4. מה פירוש "מלך"?
5. כל ברכה שאין בה מלכות אינה ברכה. מה מוסיף "מלך העולם" על מה שאמרנו "ה' אלוקינו"?
6. מדוע ישנם שינויים בפתיחה של ברכות שמו"ע, לאמור -

ארבע ברכות ראשונות פותחות ב"אתה", ברוך אתה, אתה גיבור, אתה קדוש, אתה חונן.

שתי ברכות פותחות "אבינו מלכנו", א. השיבנו אבינו וקרבנו מלכנו, ב. סלח לנו אבינו מחל לנו מלכנו.

ברכה אחת שם אחד, "רפאנו ה'".

שלוש ברכות שם כפול, א. ברך עלינו ה' אלוקינו", ב. שמע קולנו ה' אלוקינו, ג. רצה ה' אלוקינו.

תשע ברכות ללא כל כינוי, א. ראה נא בענינו, ב. תקע בשופר, ג. השיבה שופטינו, ד. (ולמלשינים), ה. על הצדיקים, ו. ולירושלים עירך, ז. את צמח דוד, ח. מודים אנחנו לך, ט. וכל החיים.

1. "ברוך הוא וברוך שמו", מה ההבדל בין "הוא" ו"שמו"?
2. מה פירוש המילה "אמן"?

**אבות**

**אֲדנָי שְׂפָתַי תִּפְתָּח וּפִי יַגִּיד תְּהִלָּתֶךָ:**

**בָּרוּךְ אַתָּה יְהוָה אֱלהֵינוּ וֵאלהֵי אֲבוֹתֵינוּ. אֱלהֵי אַבְרָהָם. אֱלהֵי יִצְחָק. וֵאלהֵי יַעֲקב. הָאֵל הַגָּדוֹל הַגִּבּוֹר וְהַנּוֹרָא אֵל עֶלְיוֹן. גּוֹמֵל חֲסָדִים טוֹבִים. וְקוֹנֵה הַכּל. וְזוֹכֵר חַסְדֵּי אָבוֹת. וּמֵבִיא גוֹאֵל לִבְנֵי בְנֵיהֶם לְמַעַן שְׁמוֹ בְּאַהֲבָה: מֶלֶךְ עוֹזֵר וּמוֹשִׁיעַ וּמָגֵן: בָּרוּךְ אַתָּה יְהוָה. מָגֵן אַבְרָהָם:**

1. מה פשר הבקשה "ה' שפתי תפתח", האם השפתיים היו סגורים עד עתה?
2. "ופי יגיד" יגיד מלשון גידים – קשה, או מלשון הגדה (שבת פ"ז) . האם אנו אומרים בשמו"ע לקב"ה דברים קשים ח"ו או דברי הגדה?
3. "תהילתך", רוב התפילה היא בקשות, מדוע אומרים "תהילתך" ולא אומרים "בקשותי"?
4. הברכה נקראת "אבות", בה ההתיחסות לאבות היא בכרבע מהברכה, א"כ מדוע קרויה הברכה אבות?
5. אם אומרים אלוקי אבותינו, מדוע מהללים "אלוקי אברהם .. יצחק ... ויעקב" הרי זה כפל?
6. הגמ' (ברכות ל"ג) "ההוא דנחית קמיה דרבי חנניא ... אנן הני תלת[[1]](#footnote-1) דאמרינן אי לאו דאמרינהו משה רבינו באורייתא ואתו אנשי כנסת הגדולה ותקנינהו בתפלה לא הוינן יכולין למימר להו, ואת אמרת כולי האי ואזלת". אולם -
7. מרע"ה לא אמר "גומל חסדים טובים, קונה הכל, זוכר חסדי אבות, מביא גואל לבני בניהם, מלך, עוזר, מושיע, מגן". א"כ איך אנשי כנסת הגדולה תיקנו לנו לומר זאת?
8. במדרש שוחר טוב (תהילים סי' י"ט) "א"ר פנחס הכהן בר חמא משה תיקן סדר תפילה, שנאמר (דברים י', י"ז) "כי ה' אלוקיכם ... הא-ל הגדול הגבור והנורא וגו'". וכן איתא בירושלמי (ברכות פ"ז ה"ג, ומגילה סוף פ"ג) "משה התקין מטבע של תפלה".

מחזק את השאלה, איך שינו והוסיפו על תקנת משה רע"ה?

1. "הקל הגדול הגיבור והנורא", ישעיהו הנביא אומר "ואל מי תדמיוני ..", הקב"ה אין לדמותו ולא להשוותו לשום דבר, א"כ אי אפשר לומר הכי גדול, או הכי גיבור, מפני שזה בדמיון למשהו אחר. א"כ מה פירוש המילים "גדול – גיבור – נורא"?
2. גומל חסדים טובים, וכי יש חסדים שאינם טובים?
3. וקונה הכל, ממי הקב"ה קונה?
4. ומביא גואל, לכאורה זה לשון הוה. היה צריך לומר לכאורה ויביא גואל?
5. מה ההבדל בין "עוזר – מושיע – מגן"?
6. "מלך עוזר מושיע מגן". הסדר בכל שאר המקומות הוא שונה, מגן לפני מושיע, "עזרת אבותינו ... מגן ומושיע" (תפילת שחרית). "ויעזור ויגן ויושיע" (המקריא לפני קריאת התורה) "מגן ישענו" (שמו"ע תפילת מודים). מדוע כאן שינו את הסדר?

**גבורות**

**אַתָּה גִּבּוֹר לְעוֹלָם אֲדנָי. מְחַיֵּה מֵתִים אַתָּה רַב לְהוֹשִׁיעַ:** בקיץ **מוֹרִיד הַטָּל:** בחורף **מַשִּׁיב הָרוּחַ וּמוֹרִיד הַגֶּשֶּׁם:**

**מְכַלְכֵּל חַיִּים בְּחֶסֶד. מְחַיֶּה מֵתִים בְּרַחֲמִים רַבִּים. סוֹמֵךְ נוֹפְלִים. וְרוֹפֵא חוֹלִים וּמַתִּיר אֲסוּרִים. וּמְקַיֵּם אֱמוּנָתוֹ לִישֵׁנֵי עָפָר. מִי כָמוֹךָ בַּעַל גְּבוּרוֹת וּמִי דוֹמֶה לָּךְ. מֶלֶךְ מֵמִית וּמְחַיֶּה וּמַצְמִיחַ יְשׁוּעָה:**

**וְנֶאֱמָן אַתָּה לְהַחֲיוֹת מֵתִים: בָּרוּךְ אַתָּה יְהוָה. מְחַיֵּה הַמֵּתִים:**

1. "אתה גיבור לעולם", מדוע הוסיפו לעולם?
2. מה פירוש "רב להושיע"?
3. "מחיה מתים אתה", מדוע הוסיפו שוב "אתה"?
4. מדוע מציינים ארבע פעמים תחית המתים בברכה א. מחיה מתים אתה רב להושיע ב. מחיה מתים ברחמים רבים ג. מלך ממית ומחיה ד. ונאמן אתה להחיות מתים"?
5. מדוע שלוש פעמים לשון הוה "מחיה", ופעם אחת לשון עתיד "להחיות"?
6. "מוריד הגשם", מדוע בברכת השנים אומרים "מטר" וכאן גשם?
7. מדוע לא מזכירים "טל" כמו בברכת השנים?
8. בברכת השנים מוסיפים "לברכה", וכאן לא, מדוע?
9. "מלך ממית ומחיה" מה השבח של ממית, גם מלך ב"ו ממית?
10. "מלך ממית ומחיה", מדוע תיקנו כאן לומר "מלך"?
11. ומקיים אמונתו לישני עפר – בלשון הוה, היו צריכים לתקן בלשון עתיד "ויקיים אמונתו?
12. מהי "אמונתו"?
13. "מי כמוך בעל גבורות ומי דומה לך", מה ההבדל בין מי כמוך לומי דומה לך?
14. מדוע לא אומרים "מי כמוך ומי דומה לך בעל גבורות"?
15. מהו "ומצמיח ישועה"?
16. "ונאמן אתה להחיות מתים" האם זה שבח או בקשה?
17. בא"י "מחיה המתים", שוב בהוה ולא בעתיד?

**קדושה**

**נַקְדִּישָׁךְ וְנַעֲרִיצָךְ כְּנעַם שִׂיחַ סוֹד שַׂרְפֵי קדֶשׁ. הַמְשַׁלְּשִׁים לְךָ קְדֻשָּׁה. כַּכָּתוּב עַל יַד נְבִיאֶךָ. וְקָרָא זֶה אֶל זֶה וְאָמַר:**

**קו"ח קָדוֹשׁ. קָדוֹשׁ. קָדוֹשׁ יְהוָה צְבָאוֹת. מְלא כָל הָאָרֶץ כְּבוֹדוֹ: חזן לְעֻמָּתָם מְשַׁבְּחִים וְאוֹמְרִים:**

**קו"ח בָּרוּךְ כְּבוֹד יְהוָה מִמְּקוֹמוֹ: חזן וּבְדִבְרֵי קָדְשְׁךָ כָּתוּב לֵאמר:**

**קו"ח יִמְלךְ יְהוָה לְעוֹלָם. אֱלהַיִךְ צִיּוֹן לְדר וָדר. הַלְלוּיָהּ:**

1. מדוע אומרים שלוש פעמים "קדוש"? (אמנם זה פסוק, והשאלה גם על הפסוק).
2. "לעומתם משבחים ואומרים", מי לעומת מי, ומי אומר למי?
3. מה פירוש "ברוך כבוד ה' ממקומו"?
4. מה ההבדל בין "לעולם" בין "לדור ודור"?

**אתה קדוש**

**אַתָּה קָדוֹשׁ וְשִׁמְךָ קָדוֹשׁ וּקְדוֹשִׁים בְּכָל יוֹם יְהַלְּלוּךָ סֶּלָה. כִּי אֵל מֶלֶךְ גָּדוֹל וְקָדוֹשׁ אָתָּה: בָּרוּךְ אַתָּה יְהוָה. הָאֵל (**בעשי"ת**: הַמֶּלֶךְ) הַקָּדוֹשׁ:**

1. מה ההבדל בין "אתה" לשמך"?
2. מה פירוש "קדוש". בתורה "קדוש לבית המקדש" פירושו מזומן לבית המקדש, וכתוצאה מזה הדבר מובדל ומופרש מבני אדם. הרי את מקודשת לי – מזומנת לי, וכתוצאה מכך מובדלת ומופרשת.

איך נבאר "קדוש - מזומן" כאשר אומרים על הקב"ה?

בפרשת כי תצא רש"י (דברים כ"ב, ט') "**פן תקדש** - כתרגומו תסתאב. כל דבר הנתעב על האדם, בין לשבח כגון הקדש, בין לגנאי כגון איסור, נופל בו לשון קדש, כמו (ישעיה סה, ה) אל תגש בי כי קדשתיך". ובפרק (כ"ג י"ח) ""לֹא־תִהְיֶ֥ה קְדֵשָׁ֖ה מִבְּנ֣וֹת יִשְׂרָאֵ֑ל וְלֹֽא־יִהְיֶ֥ה קָדֵ֖שׁ מִבְּנֵ֥י יִשְׂרָאֵֽל", מפרש רש"י "קדשה – מזומנת. קדש – מזומן"?

1. "וקדושים בכל יום", מי הם "קדושים"?
2. "סלה", מה הפירוש סלה?
3. מהי התוספת "כי קל מלך גדול וקדוש אתה", אמרנו בתחילה "אתה קדוש"?

**אתה חונן**

**אַתָּה חוֹנֵן לְאָדָם דַּעַת. וּמְלַמֵּד לֶאֱנוֹשׁ בִּינָה: חָנֵּנוּ מֵאִתְּךָ חָכְמָה בִּינָה וָדָעַת: בָּרוּךְ אַתָּה יְהוָה. חוֹנֵן הַדָּעַת:**

1. מה ההבדל בין "אדם" ל"אנוש"?
2. מה ההבדל בין "חונן" ל"מלמד"?
3. מדוע לאדם "חונן - דעת" לאנוש "מלמד - בינה"?
4. "חננו מאיתך" הברכה היחידה שאומרים "מאיתך" האם כל השאר לא מאיתו?
5. מה ההבדל בין "חכמה – בינה – דעת"?

השיבנו

הֲשִׁיבֵנוּ אָבִינוּ לְתוֹרָתֶךָ. וְקָרְבֵנוּ מַלְכֵּנוּ לַעֲבוֹדָתֶךָ. וְהַחֲזִירֵנוּ בִּתְשׁוּבָה שְׁלֵמָה לְפָנֶיךָ: בָּרוּךְ אַתָּה יְהוָה. הָרוֹצֶה בִּתְשׁוּבָה:

1. שלוש לשונות. א. השיבנו אבינו לתורתך, ב. קרבנו מלכנו לעבודתך, ג. החזירנו בתשובה שלמה. מדוע לתורתך מבקשים השיבנו אבינו, לעבודתך מבקשים קרבנו מלכנו ולתשובה שלמה מבקשים החזירנו, מדוע אי אפשר לומר "קרבנו מלכנו לתורתך", או "השיבנו בתשובה שלימה", או החזירנו אבינו לעבודתך"?
2. " והחזירנו בתשובה", האם אפשר לומר "השיבנו בחזרה", או "השיבנו בתשובה", או "החזירנו בחזרה"?
3. מדוע מוסיפים "לפניך" כאשר מבקשים על התשובה?
4. מדוע לא אומרים תואר למחזיר "החזירנו מלכנו או אלוקינו בתשובה"?
5. סיום הברכה "הרוצה בתשובה" שונה מכל סיומי הברכות, לכאורה היו צריכים לסיים "המחזיר בתשובה" כמו חונן הדעת או רופא חולי עמו ישראל?

**סלח לנו**

**סְלַח לָנוּ אָבִינוּ כִּי חָטָאנוּ. מְחַל לָנוּ מַלְכֵּנוּ כִּי פָשָׁעְנוּ. כִּי אֵל טוֹב וְסַלָּח אָתָּה: בָּרוּךְ אַתָּה יְהוָה. חַנּוּן הַמַּרְבֶּה לִסְלחַ:**

1. "סלח לנו אבינו כי חטאנו – מחל לנו מלכנו כי פשענו" מדוע ההבדלים: סליחה מתייחס לאבינו בנימוק של חטאנו. ומחילה מתייחס למלכנו בנימוק של פשענו?
2. "כי א-ל טוב", מדוע בבקשה זו מזכירים שהקב"ה הוא א-ל, ומהו טוב?
3. "אתה", מתפללים לקב"ה מדוע הוסיפו אתה?
4. "חנון המרבה לסלוח", מהו "חנון", ומה זה "מרבה" איזה ריבוי. היה צריך לומר לכאורה "חנון וסולח"?

**ראה נא בענינו**

**רְאֵה נָא בְעָנְיֵנוּ, וְרִיבָה רִיבֵנוּ. וּגָאֳלֵנוּ גְּאֻלָּה שְׁלֵמָה לְמַעַן שְׁמֶךָ, כִּי אֵל גּוֹאֵל חָזָק אָתָּה. בָּרוּךְ אַתָּה יְהְוְהְ, גּוֹאֵל יִשְׂרָאֵל:**

1. "ראה נא בענינו", הקב"ה רואה הכל, א"כ מהי הבקשה?
2. "נא", מה הפירוש נא?
3. "וריבה רבינו", ומיד אומרים: "וגאלנו גאולה שלימה", א"כ מהי הבקשה "וריבה ריבנו"?
4. "וגאלנו גאולה שלימה" איזה גאולה מבקשים כאן. הרי...

ידוע שתפילת שמונה עשרה מתחלקת לשלושה חלקים. שלוש הברכות ראשונות שבח, שלוש הברכות אחרונות הודאה, שתים עשרה (ללא ולמלשינים) הברכות אמצעיות בקשות. שש ברכות הראשונות בבקשות הם בקשות פרטיות ושש הברכות האחרונות בבקשות הם בקשות כלליות. א"כ בקשה לגאולה צריכה להיות בשש האחרונות ולא בראשונות?

1. מהי "גאולה שלמה"?
2. "מהרה" מה הכוונה "במהרה"?
3. "למען שמך" מהי פשר הבקשה?
4. "כי א-ל גואל חזק אתה", מדוע מזכירים דוקא כאן שהקב"ה הוא א-ל, גואל וחזק?
5. "אתה", מתפללים לקב"ה מדוע הוסיפו דוקא כאן את המילה אתה?
6. "גואל ישראל", מדוע נקטו לשון הוה?

**רפאנו**

**רְפָאֵנוּ יְהוָה וְנֵרָפֵא. הוֹשִׁיעֵנוּ וְנִוָּשֵׁעָה כִּי תְהִלָּתֵנוּ אָתָּה. וְהַעֲלֵה אֲרוּכָה וּמַרְפֵּא לְכָל תַּחֲלוּאֵינוּ וּלְכָל מַכְאוֹבֵינוּ וּלְכָל מַכּוֹתֵינוּ רְפוּאָה שְׁלֵמָה לְכָל מַכּוֹתֵינוּ. כִּי אֵל מֶלֶךְ רוֹפֵא נֶאֱמָן וְרַחֲמָן אָתָּה: בָּרוּךְ אַתָּה יְהוָה. רוֹפֵא חוֹלֵי עַמּוֹ יִשְׂרָאֵל:**

1. "ונרפא", מדוע אומרים זאת, הרי ברור שאם הקב"ה ירפא אדם הוא יתרפא?
2. "ונושעה", מדוע אומרים, ברור אם הקב"ה יושיע אדם הוא יושע?
3. "הושיענו ונושעה", מה קשורה בקשת הישועה לבקשת הרפואה?
4. "כי תהלתנו אתה", מה הקשר בין שהקב"ה הוא תהילתי לבקשת הרפואה?
5. מה ההבדל בין "ארוכה" ל"מרפא"?
6. ומה ההבדל בין "תחלואינו", ל"מכאובינו", ול"מכותינו"?
7. מהו "רפואה שלמה לכל מכותינו", היה אפשר להסתפק ולומר "רפואה למכותינו"?
8. "כי א-ל מלך", מדוע מזכירים כאן שהקב"ה הוא א-ל, ומלך?
9. "רופא נאמן ורחמן", מה ההבדל בין רופא "נאמן" לרופא "רחמן"?
10. "אתה", מתפללים לקב"ה מדוע הוסיפו אתה?
11. "רופא חולי עמו ישראל" מדוע לא מסיימים כמו כל הברכות "רופא חולים", האם הקב"ה מרפא רק את חולי ישראל?

**ברך עלינו**

**בָּרֵךְ עָלֵינוּ יְהוָה אֱלהֵינוּ אֶת הַשָּׁנָה הַזּאת וְאֶת כָּל מִינֵי תְבוּאָתָהּ לְטוֹבָה. וְתֵן (בקיץ בְּרָכָה) (בחורף טַל וּמָטָר לִבְרָכָה) עַל פְּנֵי הָאֲדָמָה וְשַׂבְּעֵנוּ מִטּוּבָהּ. וּבָרֵךְ שְׁנָתֵנוּ כַּשָּׁנִים הַטּוֹבוֹת לִבְרָכָה. כִּי אֵל טוֹב וּמֵטִיב אָתָּה. וּמְבָרֵךְ הַשָּׁנִים: בָּרוּךְ אַתָּה יְהוָה. מְבָרֵךְ הַשָּׁנִים:**

1. "ברך עלינו", מדוע "עלינו"?
2. "ה' אלוקינו", מדוע שני שמות?
3. "את השנה הזאת ואת כל מיני תבואתה", האם התבואה לא כלולה בשנה הזאת?
4. "לטובה", ברכה היא תמיד לטובה, מה ההדגשה כאן?
5. "ותן טל ומטר", מדוע כאן מבקשים "מטר" ובגבורות גשמים מזכירים "גשם"?
6. מדוע לא מבקשים גם על רוחות כמו בגבורות "משיב הרוח"?
7. חז"ל (תענית ג' א') "טל לא נעצר לא בחורף ולא בקיץ", אם כן מדוע בקיץ לא מבקשים "ותן טל לברכה"?
8. הברכה פותחת "ברך עלינו", מדוע מזכירים שוב "ותן טל ומטר לברכה" "כשנים הטובות לברכה", לאמור – מדוע חוזרים מספר פעמים על "ברך"?
9. "ושבענו מטובה", השביעה אינה באה מהאדמה או מהמזון, אלא מהקב"ה מדוע מבקשים "ושבענו מטובה"? (יש גירסא ושבענו מטובך).
10. "על פני האדמה", מהם פני האדמה, ומדוע האדמה בה"א הידיעה?
11. "כשנים הטובות לברכה", מה פירוש השנים הטובות?
12. כי ק-ל טוב ומטיב אתה" הברכה אינה ברכת השבח, אלא בקשה. אם כן מה מקום לשבח?

**תקע בשופר**

**תְּקַע בְּשׁוֹפָר גָּדוֹל לְחֵרוּתֵנוּ. וְשָׂא נֵס לְקַבֵּץ גָּלֻיּוֹתֵינוּ. וְקַבְּצֵנוּ יַחַד מְהֵרָה מֵאַרְבַּע כַּנְפוֹת הָאָרֶץ לְאַרְצֵנוּ: בָּרוּךְ אַתָּה יְהוָה. מְקַבֵּץ נִדְחֵי עַמּוֹ יִשְׂרָאֵל:**

1. "תקע בשופר גדול", מהו שופר גדול, האם יש שופר קטן?
2. "לחרותינו", בתפילת ערבית אומרים "ויוצא ... לחרות עולם" וכן בברכת החודש "וגאל .. מעבדות לחרות", יצאנו לחרות א"כ מדוע תקנו בקשה לחירות?
3. "ושא נס לקבץ גלויותינו" מהו הנס שמבקשים שהקב"ה ישא? ולאן יתקבצו הגלויות?
4. "וקבצנו יחד", כבר ביקשנו לקבץ גלויותינו?
5. "מהרה", מה אמור להיות מהרה?
6. "מארבע כנפות", מדוע צריכים לפרט, גלויותינו כולל כל מקום שיש גלות?
7. "מקבץ נדחי", בכל הברכה לכאורה לא מוזכרים נידחים שבסיומה מבקשים עליהם?

**השיבה שופטינו**

**הָשִׁיבָה שׁוֹפְטֵינוּ כְּבָרִאשׁוֹנָה וְיוֹעֲצֵינוּ כְּבַתְּחִלָּה. וְהָסֵר מִמֶּנּוּ יָגוֹן וַאֲנָחָה. וּמְלךְ עָלֵינוּ מְהֵרָה אַתָּה יְהוָה לְבַדְּךָ בְּחֶסֶד וּבְרַחֲמִים. וְצַדְּקֵנוּ בְּצֶדֶק וּבְמִשְׁפָּט: בָּרוּךְ אַתָּה יְהוָה. מֶלֶךְ אוֹהֵב צְדָקָה וּמִשְׁפָּט: (בעשי"ת: הַמֶּלֶךְ הַמִשְׁפָּט:)**

1. "השיבה שופטינו כבראשונה, ויועצינו כבתחילה", מי הם שופטינו, ומי הם יועצינו?
2. "השיבה", לשוב פירושו לאותו מקום ולאותו ענין, אם כן מדוע אומרים כראשונה וכבתחילה?
3. מה ההבדל בין כבראשונה וכבתחילה?
4. מדוע שופטינו כבראשונה, יועצינו כבתחילה?
5. "והסר ממנו יגון ואנחה", מהו יגון ומהי אנחה שמבקשים בברכה זו, שיסורו מאיתנו כאשר יקומו השופטים והיועצים?
6. "ומלוך עלינו מהרה אתה ה' לבדך", איך נכנסת בקשת מלכות הקב"ה לברכת השיבה שופטינו?
7. "בחסד וברחמים" וצדקנו "בצדק ובמשפט", מהם החסד והרחמים הצדק והמשפט שמבקשים?
8. בא"י "מלך אוהב צדקה ומשפט", מדוע מזכירים בברכה "מלך" ו"צדקה". והיכן מצינו שהקב"ה אוהב צדקה ומשפט?
9. מדוע לא מזכירים גם "חסד ורחמים"?

**ולמלשינים**

**וְלַמַּלְשִׁינִים אַל תְּהִי תִקְוָה. וְכָל הַמִּינִים כְּרֶגַע יאבֵדוּ. וְכָל אוֹיְבֵי עַמְּךָ מְהֵרָה יִכָּרֵתוּ. וְהַזֵדִים מְהֵרָה תְעַקֵּר וּתְשַׁבֵּר וּתְמַגֵּר וּתְכַלֵּם וְתַשְׁפִּילֵם וְתַכְנִיעֵם בִּמְהֵרָה בְיָמֵינוּ: בָּרוּךְ אַתָּה יְהוָה. שׁוֹבֵר אוֹיְבִים וּמַכְנִיעַ זֵדִים:**

1. "ולמלשינים", מדוע תקנו לומר בוא"ו החיבור?
2. יש בברכה ארבע כינויים ולכל כינוי מוצמד רעיון:

למלשינים אל תהי תקוה

המינים כרגע יאבדו

אויבי עמך מהרה יכרתו

הזדים מהרה תעקר ותשבר ותמגר ותכלם ותשפילם ותכניעם

מיהם האנשים שמכונים בכינויים הללו, וכיצד היחס המבוקש להם מתאים לכינויים?

1. "ותכלם ותשפילם ותכניעם", אחרי שמכלים דבר לא נשאר ממנו אפילו כלום, את מי "תשפילם ותכניעם"?
2. "במהרה בימינו", לאיזה חלק מהברכה מתייחס במהרה בימינו, ומדוע "במהרה"?
3. "שובר אויבים ומכניע זדים", מדוע שינו בברכה את הכינויים והרעיון?

על הצדיקים

עַל הַצַּדִּיקִים וְעַל הַחֲסִידִים. וְעַל זִקְנֵי שְׁאֵרִית עַמְּךָ בֵּית יִשְׂרָאֵל. וְעַל פְּלֵיטַת בֵּית סוֹפְרֵיהֶם. וְעַל גֵּרֵי הַצֶּדֶק. וְעָלֵינוּ. יֶהֱמוּ נָא רַחֲמֶיךָ יְהוָה אֱלהֵינוּ. וְתֵן שָׂכָר טוֹב לְכָל הַבּוֹטְחִים בְּשִׁמְךָ בֶּאֱמֶת. וְשִׂים חֶלְקֵנוּ עִמָּהֶם. וּלְעוֹלָם לא נֵבוֹשׁ כִּי בְךָ בָטָחְנוּ. וְעַל חַסְדְּךָ הַגָּדוֹל בֶּאֱמֶת וּבְתָמִים נִשְׁעָנְנוּ: בָּרוּךְ אַתָּה יְהוָה. מִשְׁעָן וּמִבְטָח לַצַּדִּיקִים:

1. מהי ההגדרה ומה ההבדל בין א. צדיקים, ב. חסידים, ג. שארית עמך, ד. פליטת סופריהם, ה. גרי הצדק, ו. עלינו?
2. "יהמו נא רחמיך", מה פירוש "יהמו" ומה פירוש "רחמיך"?
3. "ותן שכר טוב", מהו שכר טוב, והאם יש שכר שאינו טוב?
4. "הבוטחים בשמך באמת", מיהם הבוטחים בשמך באמת, ומדוע מגיע להם שכר טוב?
5. "ושים", כאשר שמים לא תמיד יש מקבל כאשר נותנים יש מקבל. מדוע תקנו לומר "ושים" ולא תקנו לומר "ותן"?
6. "ושים חלקנו עמהם", באם מגיע לי שכר - מדוע צריך לבקש. ובאם לא מגיע לי שכר – מה פשר הבקשה? (לשים לב! כתוב "עמהם ולא כתוב "איתם")
7. "ולעולם לא נבוש" מהו הגדר של לעולם?
8. "ולעולם לא נבוש כי בך בטחנו וכו'" מדוע שנתבייש שבטחנו בך?
9. "ועל חסדך הגדול", מה ההגדרה של חסד גדול?
10. "באמת ובתמים", מה ההבדל בין אמת ותמים?
11. "משען ומבטח", מה ההבדל בין משען ומבטח?
12. "לצדיקים", האם רק לצדיקים הקב"ה מהוה משען ומבטח. אם בברכה אנו אומרים "כל הבוטחים בשמך באמת", האם מתכוונים רק לצדיקים?

**ולירושלים**

**וְלִירוּשָׁלַיִם עִירְךָ בְּרַחֲמִים תָּשׁוּב. וְתִשְׁכּן בְּתוֹכָהּ כַּאֲשֶׁר דִּבַּרְתָּ. וּבְנֵה אוֹתָהּ בְּקָרוֹב בְּיָמֵינוּ בִּנְיַן עוֹלָם. וְכִסֵּא דָוִד עַבְדְּךָ מְהֵרָה לְתוֹכָהּ תָּכִין: בָּרוּךְ אַתָּה יְהוָה. בּוֹנֵה יְרוּשָׁלָיִם:**

1. "ולירושלים", מדוע תקנו לומר בוא"ו החיבור?
2. "ברחמים תשוב", מדוע צריך רחמים?
3. "ותשכון בתוכה", אם הקב"ה שב לירושלים בודאי הוא שוכן בתוכה, א"כ מהי הבקשה?
4. "כאשר דיברת", היכן הקב"ה אמר שישכון בירושלים?
5. "ובנה אותה וכו' בנין עולם", אם הבקשה על ירושלים, מה פירוש "ובנה אותה", הרי בתחילה אמרנו שהקב"ה שב לירושלים, אם היא לא בנויה להיכן שב?
6. "וכסא דוד עבדך מהרה לתוכה תכין", מה ענין בקשה זו בברכה זו, הרי הברכה אחריה היא "את צמח דוד וכו'" בקשה על מלכות בית דוד, א"כ מה מקום לבקשה זו בברכה זו?
7. "מהרה" מדוע כאן מבקשים מהרה?
8. "בא"י בונה ירושלים", מדוע בלשון הוה?

**את צמח דוד**

**אֶת צֶמַח דָּוִד עַבְדְּךָ מְהֵרָה תַצְמִיחַ. וְקַרְנוֹ תָּרוּם בִּישׁוּעָתֶךָ. כִּי לִישׁוּעָתְךָ קִוִּינוּ כָּל הַיּוֹם וּמְצַפִּים לִישׁוּעָה: בָּרוּךְ אַתָּה יְהוָה. מַצְמִיחַ קֶרֶן יְשׁוּעָה:**

1. "את צמח" "תצמיח", מדוע מלכות בית דוד מוגדרת כצמח, מדוע לא אומרים "כסא" או "מלכות"?
2. "וקרנו תרום בישועתך", מהי הקרן שמבקשים עליה?
3. "כי לישועתך" "ומצפים לישועה", הברכה היא על מלכות בית דוד ומבקשים "וקרנו תרום בישועתך", איך עוברים מכאן לבקשת הישועה?
4. "בא"י מצמיח קרן ישועה", מדוע לשון צמיחה – מצמיח, ומדוע בלשון הוה?
5. מדוע בברכה לא מזכירים את עיקר הברכה מלכות בית דוד?

**אב הרחמן**

**אָב הָרַחֲמָן שְׁמַע קוֹלֵנוּ. יְהוָה אֱלהֵינוּ חוּס וְרַחֵם עָלֵינוּ. וְקַבֵּל בְּרַחֲמִים וּבְרָצוֹן אֶת תְּפִלָּתֵנוּ. כִּי אֵל שׁוֹמֵעַ תְּפִלּוֹת וְתַחֲנוּנִים אָתָּה. וּמִלְּפָנֶיךָ מַלְכֵּנוּ. רֵיקָם אַל תְּשִׁיבֵנוּ. חָנֵּנוּ וַעֲנֵנוּ וּשְׁמַע תְּפִלָּתֵנוּ**

**כִּי אַתָּה שׁוֹמֵעַ תְּפִלַּת כָּל פֶּה עַמְּךָ יִשְׂרָאֵל בְּרַחֲמִים. בָּרוּךְ אַתָּה יְהוָה. שׁוֹמֵעַ תְּפִלָּה:**

1. "אב הרחמן", מה פירוש "רחמן", "אב" הוא לשון רחמים, אם רחמן הוא לשון רחמים מדוע אומרים פעמיים לשון רחמים?
2. "אב הרחמן שמע קולנו – ה' אלוקינו חוס ורחם עלינו", מדוע שמע קולנו מתייחס לאב הרחמן, וחוס ורחם עלינו מתייחס לה' אלוקינו?
3. "חוס ורחם עלינו", מה ההבדל בין חוס ורחם?
4. "ברחמים וברצון", מדוע מבקשים רחמים גם רצון?
5. "שומע תפילות ותחנונים", היכן מצינו תחנונים?
6. "ומלפניך מלכנו, ריקם אל תשיבנו", פתחנו ב"אב הרחמן" מדוע כאן "מלכנו"?
7. מדוע "ריקם אל תשיבנו", נבקש "ומלפניך מלכנו תמלא את בקשתינו"?
8. "חננו ועננו ושמע תפילתנו", לכאורה חננו ועננו מיותר, הבקשה היא על שומע תפילה?
9. "כי אתה שומע תפילת כל פה עמך וכו'", לכאורה כל הברכה מיותרת, אם הקב"ה שומע את תפילות עם ישראל, על מה אנו מבקשים?
10. "בא"י שומע תפילה", והרי כמה פעמים שלא נענינו בתפילה?

**רצה**

**רְצֵה יְהוָה אֱלהֵינו בְּעַמְּךָ יִשְׂרָאֵל וְלִתְפִלָּתָם שְׁעֵה. וְהָשֵׁב אֶת הָעֲבוֹדָה לִדְבִיר בֵּיתֶךָ. וְאִשֵּׁי יִשְׂרָאֵל וּתְפִלָּתָם. מְהֵרָה בְּאַהֲבָה תְקַבֵּל בְּרָצוֹן. וּתְהִי לְרָצוֹן תָּמִיד עֲבוֹדַת יִשְׂרָאֵל עַמֶּךָ:**

**וְתֶחֱזֶינָה עֵינֵינוּ בְּשׁוּבְךָ לְצִיּוֹן בְּרַחֲמִים: בָּרוּךְ אַתָּה יְהוָה. הַמַּחֲזִיר שְׁכִינָתוֹ לְצִיּוֹן:**

1. רצה היא הברכה הראשונה משלוש אחרונות שהן ברכות ההודאה, לכאורה רצה ושים שלום הן שתי ברכות שיש בהן יותר בקשות מהודאה?
2. "ה' אלוקינו", מדוע שני שמות?
3. "בעמך ישראל", בכל הברכות אומרים "חננו – רפאנו – ברך עלינו" וכאן אומרים "בעמך ישראל", מדוע?
4. "ולתפילתם שעה", לכאורה הבקשה זהה לבקשה בברכה הקודמת "וקבל ברחמים וברצון את תפילתנו"?
5. "לדביר ביתך", מדוע בית המקדש מוזכר כאן "דביר ביתך"?
6. "ותפילתם, מהרה באהבה תקבל ברצון", שוב בקשה לקבלת התפילה?
7. "ותהי לרצון תמיד עבודת ישראל עמך", איזה עבודה יש בימינו כאשר לצערינו אין בית המקדש?
8. "תקבל ברצון – תהי לרצון", בברכה הקודמת אמרנו "ברחמים וברצון", מדוע כאן רק "ברצון"?
9. "בשובך לציון ברחמים", היכן מוזכר שהקב"ה ישוב ברחמים?
10. בשובך לציון", בא"י המחזיר שכינתו", מדוע כתוב פעם "בשובך" ואח"כ כתוב "המחזיר" שיאמרו "בחזרתך לציון – המשיב שכינתו"?

**מודים**

**מוֹדִים אֲנַחְנוּ לָךְ. שָׁאַתָּה הוּא יְהוָה אֱלהֵינוּ וֵאלהֵי אֲבוֹתֵינוּ לְעוֹלָם וָעֶד. צוּרֵנוּ צוּר חַיֵּינוּ. מָגֵן יִשְׁעֵנוּ אַתָּה הוּא לְדוֹר וָדוֹר. נוֹדֶה לְּךָ וּנְסַפֵּר תְּהִלָּתֶךָ עַל חַיֵּינוּ הַמְּסוּרִים בְּיָדֶךָ. וְעַל נִשְׁמוֹתֵינוּ הַפְּקוּדוֹת לָךְ. וְעַל נִסֶּיךָ שֶׁבְּכָל יוֹם עִמָּנוּ. וְעַל נִפְלְאוֹתֶיךָ וְטוֹבוֹתֶיךָ שֶׁבְּכָל עֵת. עֶרֶב וָבקֶר וְצָהֳרָיִם. הַטּוֹב כִּי לא כָלוּ רַחֲמֶיךָ. וְהַמְרַחֵם כִּי לא תַמּוּ חֲסָדֶיךָ. כִּי מֵעוֹלָם קִוִּינוּ לָךְ:**

**וְעַל כֻּלָּם יִתְבָּרֵךְ וְיִתְרוֹמֵם וְיִתְנַשֵּׂא שִׁמְךָ מַלְכֵּנוּ תָּמִיד לְעוֹלָם וָעֶד:**

**וְכָל הַחַיִּים יוֹדוּךָ סֶּלָה וִיהַלְלוּ וִיבָרְכוּ אֶת שִׁמְךָ הַגָּדוֹל, בֶּאֱמֶת, לְעוֹלָם כִּי טוֹב, הָאֵל יְשׁוּעָתֵנוּ וְעֶזְרָתֵנוּ סֶלָה, הָאֵל הַטּוֹב. בָּרוּךְ אַתָּה יֻהֻוֻהֻ, הַטּוֹב שִׁמְךָ וּלְךָ נָאֶה לְהוֹדוֹת:**

1. מדוע רק בברכת "מודים" יש "מודים דרבנן"?
2. מודים לאחר שמקבלים את שביקשו בבקשה, לכאורה עדיין לא קיבלנו מה שביקשנו, על מה מודים?
3. "שאתה", השי"ן מנוקד בקמץ, מה ביאורו?
4. "צורנו צור חיינו", לכאורה זה כפל לשון?
5. "מגן ישענו", לכאורה צריך לומר "מגננו וישענו"?
6. "לדור ודור נודה לך ונספר תהלתך", לכאורה צריך לומר "בכל דור ודור נודה לך ונספר תהילתך"?
7. "על חיינו המסורים בידך – ועל נשמותינו הפקודות לך", מדוע "חיינו" מוגדר "מסורים בידך", ו"נשמותינו" מוגדר "הפקודות לך"?
8. "על ניסך שבכל יום .. ועל נפלאותיך .. שבכל עת", מה ההבדל בין "נס – ופלא". ומדוע "נס" זה בכל יום ו"פלא" רק בכל עת?
9. "נפלאותיך וטובותיך", מדוע טובותיך מתייחס ל"פלא" ולא ל"נס"?
10. "ערב ובוקר וצהרים", לכאורה סותר לכל יום ולכל עת?
11. "הטוב כי לא כלו רחמיך, והמרחם כי לא תמו חסדיך", לכאורה היו צריכים לומר "הטוב כי לא כלו חסדיך, והמרחם כי לא תמו רחמיך"?
12. "ועל כולם", מי זה כולם?
13. "יתברך – יתרומם – יתנשא", מה ההבדל בניהם?
14. "יתנשא שמך מלכנו", מדוע אומרים "שמך", היה אפשר לומר "יתנשא מלכנו"?
15. "מלכנו תמיד לעולם ועד", מה ההבדל בין "תמיד – לעולם ועד"?
16. "וכל החיים", מהם "כל החיים", בפרק שירה גם הדומם אומר שירה?
17. "ויהללו ויברכו", מה ההבדל בין ל"הלל" ל"לברך"?
18. "את שמך הגדול", מהו שמו הגדול? או האם ח"ו יש שם קטן?
19. "את שמך הגדול באמת", המילה "באמת" האם כל מה שאמרנו עד הנה הוא לא באמת?
20. "הקל ישועתינו", מדוע הוסיפו "הקל"?
21. "ישועתנו ועזרתנו", באבות "עוזר ומושיע", מדוע כאן ישועה ועזרה?
22. "הקל הטוב", מדוע אומרים?
23. "בא"י הטוב שמך, ולך נאה להודות", מדוע ביחס לטוב אומרים "שמך", ואילו להודאה היא "לך"?

**מודים דרבנן**

מוֹדִים אֲנַחְנוּ לָךְ, שָׁאַתָּה הוּא יְהֹוָה אֱלֹהֵינוּ וֵאלֹהֵי אֲבוֹתֵינוּ, אֱלֹהֵי כָל בָּשָׁר, יוֹצְרֵנוּ יוֹצֵר בְּרֵאשִׁית. בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ, עַל שֶׁהֶחֱיִיתָנוּ וְקִיַּמְתָּנוּ. כֵּן תְּחַיֵּנוּ וּתְחָנֵּנוּ וְתֶאֱסוֹף גָּלֻיּוֹתֵינוּ לְחַצְרוֹת קָדְשֶׁךָ, לִשְׁמֹר חֻקֶּיךָ וְלַעֲשׂוֹת רְצוֹנְךָ וּלְעָבְדְךָ בְלֵבָב שָׁלֵם, עַל שֶׁאֲנַחְנוּ מוֹדִים לָךְ, בָּרוּךְ אֵל הַהוֹדָאוֹת

1. מדוע קוראים לו "דרבנן"?
2. מדוע לא תקנו לומר אותו בלשון יחיד. כל תפילת שמו"ע בלשון רבים מפני שבזמנם הש"צ היה מוציא את כל הציבור, אבל מודים דרבנן כל אחד אומר אותו?
3. "יוצר בראשית", "בראשית ברא" מדוע אומרים "יוצר" ולא אומרים "בורא בראשית"?
4. "על שהחייתנו וקימתנו", מה הפירוש של "שהחייתנו" ושל "וקימתנו", לכאורה שניהם זהים, חיים וקימים?
5. "לשמור חוקיך, ולעשות רצונך, ולעבדך בלבב שלם", מה הפירוש של כל אחד מהדברים, וכן האם לשמור את חוקי הקב"ה זה לא לעשות רצונו?
6. "על שאנו מודים לך", מהי בקשה זו?

**שים שלום**

**שִׂים שָׁלוֹם טוֹבָה וּבְרָכָה. חַיִּים חֵן וָחֶסֶד וְרַחֲמִים עָלֵינוּ וְעַל כָּל יִשְׂרָאֵל עַמֶּךָ. בָּרְכֵנוּ אָבִינוּ כֻּלָּנוּ כְּאֶחָד (יַחַד) בְּאוֹר פָּנֶיךָ. כִּי בְאוֹר פָּנֶיךָ נָתַתָּ לָּנוּ יְהוָה אֱלהֵינוּ תּוֹרַת חַיִּים וְאַהֲבַת חֶסֶד. וּצְדָקָה וּבְרָכָה וְרַחֲמִים וְחַיִּים וְשָׁלוֹם. וְטוֹב יִהְיֶה בְּעֵינֶיךָ לְבָרְכֵנוּ וּלְבָרֵךְ אֶת כָּל עַמְּךָ יִשְׂרָאֵל בְּכָל עֵת וּבְכָל שָׁעָה בִּשְׁלוֹמֶךָ. בְּרב עז וְשָׁלוֹם:**

**בָּרוּךְ אַתָּה יְהוָה. הַמְבָרֵךְ אֶת עַמּוֹ יִשְׂרָאֵל בַּשָּׁלוֹם:**

1. ברכה זו היא מברכות ההודאה, מה מקום יש בה לבקשות?
2. "שים שלום", מדוע לא אומרים "תן שלום". בנתינה יש מקבל, בשימה לא תמיד יש מקבל. א"כ ראוי לומר "תן"?
3. "טובה – ברכה – חיים – חן – חסד – רחמים", מה ביאור כל אחד. מדוע הסדר הוא זה, טובה בתחילה ורחמים בסוף?
4. עלינו ועל עמך בית ישראל", עלינו ועמך בית ישראל – האם הם לא אותם האנשים?
5. "ברכנו אבינו כולנו כאחד". אמרנו "עלינו ועל כל עמך בית ישראל", מדוע חוזרים "כולנו כאחד"?
6. האם אומרים "ברכנו אבינו, כולנו כאחד" או "ברכנו אבינו כולנו, כאחד"?
7. מה פירוש הביטוי "באור פניך"?
8. "כי באור פניך נתת לנו וכו'". מדוע באמצע הבקשות אומרים דבר שאינו לא בקשה ולא הודאה? ומה הפירוש והכוונה בכל אחד מהדברים המפורטים "תורת חיים, אהבת חסד, צדקה וכו'?
9. "לברכנו ולברך את כל עמך ישראל", כמו שאלה מס' 4, כל עמך ישראל כולל אותנו, או לברכנו כולל את כל עמך ישראל. מדוע מבקשים "לברכנו" וגם "את כל עמך וכו'"?
10. "בכל עת ובכל שעה", מה ההבדל בין "בכל עת" ו"בכל שעה"?
11. "ברוב עוז ושלום", מהו רוב עוז?

**אלוקי נצור**

**אֱלהַי. נְצר לְשׁוֹנִי מֵרָע וּשְׂפָתַי מִדַּבֵּר מִרְמָה. וְלִמְקַלְלַי נַפְשִׁי תִדּם. וְנַפְשִׁי כֶּעָפָר לַכּל תִּהְיֶה. פְּתַח לִבִּי בְּתוֹרָתֶךָ. וְאַחֲרֵי מִצְוֹתֶיךָ תִּרְדּף נַפְשִׁי. וְכָל הַקָּמִים וְהַחוֹשְׁבִים עָלַי לְרָעָה. מְהֵרָה הָפֵר עֲצָתָם וְקַלְקֵל מַחֲשַׁבְתָּם:**

**עֲשֵׂה לְמַעַן שְׁמֶךָ. עֲשֵׂה לְמַעַן יְמִינֶךָ. עֲשֵׂה לְמַעַן תּוֹרָתֶךָ. עֲשֵׂה לְמַעַן קְדֻשָּׁתֶךָ. לְמַעַן יֵחָלְצוּן יְדִידֶיךָ הוֹשִׁיעָה יְמִינְךָ וַעֲנֵנִי: יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ. יְהוָה צוּרִי וְגוֹאֲלִי:**

**עשֶׂה שָׁלוֹם (בעשי"ת הַשָּׁלוֹם) בִּמְרוֹמָיו. הוּא יַעֲשֶׂה שָׁלוֹם עָלֵינוּ וְעַל כָּל יִשְׂרָאֵל. וְאִמְרוּ אָמֵן:**

1. "אלו-ק-י", מדוע בלשון יחיד?
2. "נצור לשוני מרע – שפתי מדבר מרמה -ולמקללי נפשי תדם – נפשי כעפר לכל תהיה". מה ההגדרה של כל ביטוי מהביטויים הללו.

וביותר מה ההבדל בין "ולמקללי נפשי תדם – נפשי כעפר לכל תהיה", בשני הביטויים מדברים על הנפש א. "נפשי תדם" – דממה, ב. "נפשי כעפר" גם סוג של דממה?

1. איך משתלבות כאן הבקשות "פתח לבי בתורתך – ואחרי מצוותיך תרדוף נפשי"?
2. ביחס לתורתך מבקשים "פתח לבי", וביחס למצוותיך "תרדוף נפשי"?
3. "וכל הקמים וכו'" מה הקשר לחלק הקודם בברכה?
4. "מהרה", מדוע כאן דוקא מבקשים מהרה?
5. "הפר עצתם, וקלקל מחשבתם", מה ההבדל בין "הפרה – קלקול", ומה ההבדל בין "עצה – מחשבה".

ומדוע ביחס לעצה מבקשים הפרה, ביחס למחשבה מבקשים קלקול?

1. "עשה וכו'" מה הם ארבע פעמים "עשה". שמך, ימינך, תורתך וקדושתך?
2. "למען יחלצון ידידך", מדוע לא אומרים "עשה למען יחלצון וכו'"?
3. "הושיעה ימינך וענני", מהו הימין שהקב"ה צריך להושיע, כדי לענות לנו?
1. רש"י "אי לאו דאמרינהו משה - האל הגדול הגבור והנורא אשר לא ישא פנים ולא יקח שוחד (דברים י')". וכן המאירי מזכירין 4 דברים – הקל, הגדול, הגבור והנורא. [↑](#footnote-ref-1)